Diari Oficial de la Generalitat Valenciana


Sumari del DOGV 9024, del 19-02-2021 (2021/1406)

RESOLUCIÓ de 8 de febrer de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'aprova la revisió del Pla de prevenció d'incendis forestals del Parc Natural de les Salines de Santa Pola.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9024

Data del DOGV
:   19-02-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1406


Data del document
:   08-02-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 8 de febrer de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'aprova la revisió del Pla de prevenció d'incendis forestals del Parc Natural de les Salines de Santa Pola. [2021/1406]  
La xarxa d'espais naturals ha sigut sempre un objectiu prioritari de totes les actuacions de prevenció d'incendis forestals desenvolupades per la Generalitat, prioritat que s'ha manifestat tant en les figures de planificació com en les d'actuació.  
No obstant això, els espais naturals, per les seues característiques, requereixen figures pròpies d'ordenació sectorial, tant en matèria ambiental general com, en aquest cas, en prevenció d'incendis forestals. Conscients d'aquesta realitat, s'aprovà el Pla de prevenció d'incendis forestals del Parc Natural de les Salines de Santa Pola, mitjançant la Resolució de 31 de maig de 2006, del conseller de Territori i Habitatge (DOGV nom. 5.229 de 10.07.2006), amb una vigència prevista de deu anys des de l'aprovació.  
Durant el procés de revisió s'ha realitzat una anàlisi del grau de compliment aconseguit del pla aprovat, així com una fase de consultes a diferents agents implicats en la gestió del parc natural.  
La directriu bàsica seguida en la revisió ha sigut l'adaptació del pla a la realitat actual, així com a les infraestructures de prevenció d'incendis previstes en el Pla de prevenció d'incendis forestals de la demarcació de Crevillent; és una premissa fonamental el fet de fer compatible la necessària protecció i defensa contra els incendis forestals amb la conservació i la preservació dels valors ambientals del parc.  
  
La revisió del pla ha sigut sotmesa al procediment d'estimació ambiental simplificada, i ha obtingut el corresponent informe ambiental i territorial estratègic favorable, en compliment del qual s'ha realitzat consulta al Servei Provincial de Costes d'Alacant del Ministeri per a la Transició Ecològica.  
Conforme amb l'anterior, i a proposta del director general de Prevenció d'Incendis, resolc:  
  
Primer. Aprovació de la revisió i contingut.  
Aprovar la revisió del Pla de prevenció d'incendis forestals del Parc Natural de les Salines de Santa Pola.  
La revisió del pla està estructurada en quatre blocs:  
1. Anàlisis i diagnòstic: inclou informació detallada dels incendis ocorreguts en l'àmbit de l'espai natural durant els últims deu anys, anàlisi comparativa amb l'anàlisi històric d'incendis del pla que es revisa i diagnòstic de la situació actual.  
2. Pla d'actuacions per a la prevenció de la iniciació de les causes d'incendis: inclou mesures normatives, de conciliació, de difusió, d'actualització de la zonificació del risc d'incendi i de vigilància.  
  
3. Pla d'actuacions per a la prevenció de la propagació: inclou l'elaboració d'un estudi de punts estratègics per a la prevenció d'incendis, l'execució de les infraestructures previstes en el pla de prevenció d'incendis de la demarcació corresponent, la millora d'àrees d'ús públic i el foment d'activitats agropecuàries.  
4. Memòria economicofinancera elaborada amb un horitzó de deu anys.  
Tots els documents que componen la revisió del pla, elaborats per a una major operativitat exclusivament en format digital, seran accessibles a través de la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica.  
  
Segon. Autorització per al desenvolupament i l'execució.  
Es faculta les direccions generals competents en prevenció d'incendis forestals, medi natural i agricultura, ramaderia i pesca perquè, en l'àmbit de les seues atribucions, dicten les disposicions i adopten les mesures necessàries per al desenvolupament i foment del pla revisat.  
  
Tercer. Caràcter subsidiari.  
El contingut de la present revisió del Pla de prevenció d'incendis forestals del Parc Natural de les Salines de Santa Pola constitueix la directriu tècnica en aquesta matèria en l'àmbit del parc, sense perjudici del que s'estableix en la normativa general de prevenció d'incendis forestals, com en el seu marc legislatiu propi, en concret el Decret 41/2010, de 5 de març, del Consell, pel qual s'aprova el Pla Rector d'ús i gestió del Parc Natural de les Salines de Santa Pola (DOGV 6222, 09.03.2010), i el Decret 31/2019, de 12 de febrer, del Consell de la Generalitat, pel qual s'aprova el Pla d'ordenació dels recursos naturals del sistema de zones humides del sud d'Alacant (DOGV 6207, 16.02.2010).  
  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la publicació, davant del corresponent jutjat contenciós administratiu competent, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant aquest mateix òrgan en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 8 de febrer de 2021.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.